АҞӘА, рашәара 6 - Sputnik. Ателеканал RT Khaled Alkhateb Memorial Awards — аимак зонақәа рҿы аус зуа ажурналистцәа иранаршьо есышықәсатәи жәларбжьаратәи аԥхьахә азы арзаҳалқәа рыдкылара аҿҳәара рашәара 24 рҟынӡа инахеит.
Уажәнатә арзаҳалқәа аарышьҭхьеит жәабала атәылақәа рҟынтәи.
Халед аль-Хатыб ихьӡ зху аԥхьахә ранашьара мҩаԥысуеит х-номинациак рыла: "Аиҿагылара аҭыԥ аҟынтәи иреиӷьу аусумҭа: Авидео ау", "Аиҿагылара аҭыԥ аҟынтәи иреиӷьу аусумҭа: Авидео кьаҿ", "Аиҿагылара аҭыԥ аҟынтәи иреиӷьу аусумҭа: Атекст".
"Аԥхьахә арратә корреспондентцәа ишранаҳшьогьы, ари, раԥхьа иргыланы, аҭынчра иаԥхьахәуп. Арратә корреспондентгьы раԥхьа иргыланы ихықәку аибашьра иеицәоу ак шыҟам аарԥшроуп", - лҳәоит RT аредактор хада ихаҭыԥуаҩ Анна Белкина.
Аԥхьатәи ашықәс азы аԥхьахә ранашьан Ираки Шьамтәылеи ИГ* аналырца аҭагылазаашьа аазырԥшыз Ираки Ирландиеи рҟынтәи ажурналистцәа. Сингапуртәи ажурналист, Филиппинтәи ақалақь Марави атеррористцәа ианрымпыҵархалаз атәы зҩыз ахԥатәи аԥхьахә иҭан.
Сынтәа ажиури иалахәуп Ирада Зеиналова, Евгени Поддубныи реиԥш иҟоу еицырдыруа ажурналистцәа.
Аԥхьахә Khaled Alkhateb Memorial Awards аҟны аиааира згаз рыхьӡқәа рыларҳәоит ԥхынгәы 30 рзы — 25 шықәса зхыҵуаз RT Arabic ажурналист Халед аль-Хатыб данҭахаз аҽны.
Халед аль-Хатыб дҭахеит апровинциа Хомс аҿы 2017 шықәса рзы. Владимир Путин инапы аҵеиҩит Халед аль-Хатыб "Афырхаҵараз" амедал ианашьаразы Аусԥҟа. Амедал ажурналист иҭаацәа ирыҭан Khaled Alkhateb Memorial Awards актәи ацеремониа аан.
Арзаҳалқәа нашьҭызар алшоит абри асаит ахь: https://award.rt.com.
*"Исламское государство" - Урыстәылеи аҳәынҭқаррақәа жәпаки рыҟны итеррористтәуп ҳәа иазхаҵоу аиҿкаара.